Broj: 711-I-353-P-192-22/23-20-17

Zagreb, 16. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Zdravka Marića, OIB: ……………….,** **potpredsjednika Vlade Republike Hrvatske i ministra financija do 15. srpnja 2022.**,pokrenutom temeljem neanonimne prijave mogućeg sukoba interesa, na 197. sjednici održanoj 16. prosinca 2022., donosi sljedeću:

**ODLUKU**

1. **Obveznik Zdravko Marić, potpredsjednik Vlade Republike Hrvatske i ministar financija do 15. srpnja 2022. te po položaju predsjednik Nadzornog odbora Hrvatske banke za obnovu i razvitak, primitkom dara u vidu plaćanja usluge četiri noćenja sa doručkom u hotelu Bellevue u Malom Lošinju u razdoblju od 21. do 25. lipnja 2019., a u kojem je sa tri člana svoje obitelji boravio u smještajnoj jedinici Bellevue Suite temeljem odluke o unapređenju smještajne jedinice donesene od strane Uprave trgovačkog društva Jadranka turizam d.o.o., vlasnika hotela, po cijeni koja je za 730,00 EUR-a skuplja u odnosu na izvorno rezerviranu smještajnu jedinicu Deluxe Sea Side, počinio je povredu članka 11. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).**
2. **Za povredu članka 11. stavka 3. ZSSI/11-a, opisanu pod točkom I. izreke ove odluke, obvezniku Zdravku Mariću izriče se sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 6.000,00 kn (796,34 EUR-a), koja će trajati 6 mjeseci te će se izvršiti u 6 jednakih uzastopnih mjesečna obroka, svaki u pojedinačnom mjesečnom iznosu od 1.000,00 kn (132,72 EUR-a).**

Obrazloženje

U Povjerenstvu je 21. ožujka 2022. pod brojem 711-U-3760-Pp-192/22-01-3 zaprimljena neanonimna prijava moguće povrede odredbe ZSSI/11-a podnesena protiv obveznika Zdravka Marića, potpredsjednika Vlade Republike Hrvatske i ministra financija do 15. srpnja 2022., povodom koje se vodi predmet Pp-192/22.

U prijavi se navodi da je obveznik Zdravko Marić četiri dana boravio u Hotelu Belleveue u Malom Lošinju u lipnju 2019., i to u luksuznom apartmanu koji je za njega rezervirao ……….. ………….., jedan od suvlasnika trgovačkog društva Jadranka turizam d.d., koje je vlasnik hotela, ali da nije razvidno je li apartman platio sam i je li isti plaćen po redovnoj cijeni, odnosno je li odobren popust. Također se navodi da je Hrvatska banka za obnovu i razvitak (u daljnjem tekstu: HBOR) dodijelila nekoliko vrlo povoljnih kredita navedenom trgovačkom društvu u razdoblju u kojem je obveznik po položaju kao ministar financija obavljao funkciju predsjednika Nadzornog odbora. Podnositelj postavlja upit je li se obveznik konzultirao s Povjerenstvom o potencijalnom sukobu interesa uoči svog boravka u luksuznom apartmanu Hotela Belleveue.

Nadalje, na internetskoj stranici net.hr objavljena je informacija da je obveznik Zdravko Marić krajem lipnja 2019. godine boravio u luksuznom apartmanu 406/A Hotela Belleveue, koji je u sklopu hotelske kuće Jadranka d.d.

Sukladno članku 60. ZSSI/21-a, koji je stupio na snagu dana 25. prosinca 2021., postupci započeti prije stupanja na snagu toga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmetu P-192/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavne odredbe ZSSI/11-a koji je bio na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu.

Povjerenstvo je na stručnom radnom sastanku Povjerenstva održanom dana 30. kolovoza 2022. Zaključkom broj: 711-I-1768-Pp-192/22-16-17 temeljem neanonimne prijave mogućeg sukoba interesa protiv obveznika Zdravka Marića, potpredsjednika Vlade Republike Hrvatske i ministra financija do 15. srpnja 2022., pokrenulo postupak za utvrđivanje moguće povrede odredbe članka 11. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), u odnosu na situaciju boravka u hotelu Bellevue u Malom Lošinju od 21. lipnja 2019. do 25. lipnja 2019.

Prije donošenja predmetnog zaključka, Povjerenstvo je od trgovačkog društva Jadranka turizam d.d. zatražilo očitovanje je li obveznik Zdravko Marić u lipnju 2019. boravio u apartmanu Hotelu Bellevue, ako jest u kojem je razdoblju boravio te jesu li s njim bile druge osobe, koliko iznosi cijena korištenja navedenog apartmana koju je Hotel Bellevue naplaćivao u vrijeme njegova boravka, je li obveznik u cijelosti ili djelomično podmirio ove troškove, odnosno je li platio redovnu cijenu ili mu je odobren popust, je li koristio druge hotelske usluge te tko je iste i u kojem opsegu podmirio, zajedno sa pozivom za dostavom izvoda iz cjenika za korištenje usluge hotelskog smještaja za navedeno razdoblje te račun ili drugi dokaz iz kojeg proizlazi tko je platio usluge Hotela.

Navedeno trgovačko društvo očitovalo se dopisom od 15. lipnja 2022. u kojem se navodi da je obveznik Zdravko Marić boravio u Hotelu Bellevue u razdoblju od 21. lipnja 2019. do 25. lipnja 2019. zajedno s obitelji, suprugom i dvoje malodobne djece u smještajnoj jedinici Bellevue Suite te da je prvotno rezervirana Delux soba unaprijeđena (upgrade) na višu kategoriju, s obzirom na dostupnost i raspoloživost hotelskih smještajnih jedinica. Navodi se da je redovna cijena boravka u Hotelu Bellevue prema službenom cjeniku koji je vrijedio tijekom 2019. za Bellevue Suite iznosila 1.200,00 EUR-a po sobi za uslugu noćenja sa doručkom, pri čemu se ističe da se cijene soba u hotelu mijenjaju na dnevnoj bazi, ovisno o popunjenosti Hotela i raspoloživosti pojedinih tipologija soba, odnosno ovisno o potražnji za njima, te da je u navedenom terminu najpovoljnija cijena navedene jedinice istaknuta na web stranici Lošinj Hotels & Villas iznosila 1.018,00 EUR-a. Iznosi se da je boravak u Hotelu zaračunat i naplaćen, kao i konzumacija hrane i pića u objektima Čikat Tenis, Restoran Diana, Pool bar Bellevue i restoran Lanterna te da je obveznik račun podmirio na odlasku iz hotela uplatom u gotovini.

Očitovanju prileže račun od 25. lipnja 2019. izdan Zdravku Mariću na ukupan iznos od 10.807,48 kn za pružene ugostiteljske usluge, od čega je soba za četiri noćenja s doručkom plaćena u iznosu od 8.612,48 kn s PDV-om, s dodatnim posebnim stavkama za piće u iznosu od 50,00 kn, hranu u iznosu od 635,00 kn, piće u iznosu od 156,00 kn, hranu u iznosu od 265,00 kn, piće u iznosu od 45,00 kn, hranu u iznosu od 770,00 kn, piće u iznosu od 194,00 kn i turističku boravišnu pristojbu u iznosu od 80,00 kn, te je priložen Cjenik hotela Bellevue iz 2019. u kojem je za noćenje sa doručkom za smještajnu jedinicu Bellevue Suite u razdoblju od 18. svibnja 2019. do 28. lipnja 2019. te od 31. kolovoza 2019. do 20. rujna 2019. navedena cijena od 1.200,00 EUR-a, te cijena od 470,00 EUR-a za smještajnu jedinicu Deluxe Sea Side za navedeno razdoblje, te proizlazi da se između Deluxe Sea Side i Bellevue Suite nalaze takve 3 smještajne jedinice (Junior Suite Park Side, Junior Suite Sea Side, te Executive Suite).

Na dodatno zatraženo očitovanje kada je prvotno rezervirana deluxe soba od strane obveznika Zdravka Marića unaprijeđena u smještajnu jedinicu više kategorije Bellevue Suite (prije njegovog dolaska ili prilikom dolaska), tko je o tome inače ovlašten odlučivati i tko je o tome u konkretnoj situaciji odlučio, koji je bio razlog za donošenje takve odluke i je li do unapređenja došlo na osobni zahtjev obveznika, kada je isti o tome obavješten, te koliko učestalo dolazi do ovakvih unapređenja i koliko ih je bilo u tekućem mjesecu ili proteklom razdoblju, sa dostavom dokumentacije kojom se to može potvrditi, štiteći pritom identitet gostiju, trgovačko društvo Jadranka turizam d.d. očitovalo se dopisom od 22. srpnja 2022. u kojem se navodi da je odluku o unaprjeđenju prvotno rezervirane deluxe sobe u smještajnu jedinicu više kategorije inicirala i donijela Uprava hotela prije dolaska i prijave gosta u hotel te da je gost o tome obaviješten tijekom prijave. Ističe se kako je unaprjeđenje smještajnih jedinica uobičajena praksa u hotelijerskoj industriji u Hrvatskoj i u inozemstvu te da su najčešći razlozi npr. nagrađivanje redovnog i lojalnog gosta, neodgovarajući tip sobe za smještaj višečlane obitelji, manjak smještajnog kapaciteta određenog tipa soba, overbooking (prekapacitiranost) hotela ili smještajnih jedinica određenog tipa soba i sl. U očitovanju se također navodi da je u konkretnom slučaju Uprava donijela odluku o besplatnom unaprjeđenju sobe zbog ocjene da prvotno rezervirana soba nije u potpunosti dostatna za smještaj 4 osobe te je dostavljen detaljni anonimizirani popis gostiju za koje su unaprijeđene smještajne jedinice u hotelu Bellevue tijekom mjeseca lipnja 2019., iz kojeg proizlazi da je takvo unaprjeđenje dobilo još 84 gostiju.

Iz Tablice na kojoj se navode 84 unapređenja smještajnih jedinica za lipanj 2019., proizlazi da su se ista u većini slučajeva odnosila na unapređenje od samo jedne smještajne jedinice, te da je došlo do samo jednog unapređenja za dvije kategorije smještajne jedinice, dok se kod dužnosnika radilo o unapređenju od četiri smještajne jedinice.

Na zahtjev Povjerenstva, Carinska uprava Ministarstva financija očitovala se dopisom, KLASA: 415-02/22-01/15 URBROJ: 513-02-1480/6-22-7 od 19. srpnja 2022., u kojem se navodi da Carinska uprava nije odobrila oprost, odgodu ili obročnu otplatu duga za trgovačko društvo JADRANKA TURIZAM d.o.o. u razdoblju od 22. siječnja 2016. do dana izrade istog dopisa. Navodi se da je u navedenom razdoblju vođen jedan prekršajni postupak protiv trgovačkog društva JADRANKA TURIZAM d.o.o. i odgovorne osobe, zbog prekršajnog djela iz nadležnosti Carinske uprave, u kojem je Vijeće za prekršaje Područnog carinskog ureda Rijeka 28. veljače 2017. donijelo rješenje o prekršaju kojim su okrivljena pravna i odgovorna osoba proglašeni krivima, te im je izrečena novčana kazna i naloženo plaćanje troškova postupka. Navedeno rješenje prileži očitovanju.

Na zahtjev Povjerenstva, Porezna uprava Ministarstva financija očitovala se dopisom, KLASA: 411-01/22-01/1260, URBROJ: 513-07-21-06-22-2 od 29. srpnja 2022., u kojem se navodi kako je društvo JADRANKA TURIZAM d.o.o. do 31. prosinca 2019. godine poslovalo pod tvrtkom JADRANKA HOTELI d.o.o. te da je promjena naziva upisana u sudski registar Trgovačkog suda u Rijeci po rješenju od 31. prosinca 2019. godine. Također se navodi da je uvidom u Informacijski sustav Porezne uprave utvrđeno da je u razdoblju od 22. siječnja 2016. godine do dana izrade istog dopisa trgovačko društvo JADRANKA TURIZAM d.o.o. pretežito redovito podmirivalo dospjele porezne obveze, ali da je u 2016. Porezna uprava, Ured za velike porezne obveznike izdao opomenu od 5. svibnja 2016. za nepodmireni dug po osnovi turističke članarine, koji je podmiren idućeg dana. Nadalje se navodi da je s danom 31. prosinca 2016. evidentiran dospjeli porezni dug po osnovi poreza na dobit, koji je podmiren dana 3. siječnja 2017., s danom 31. prosinca 2017. da je evidentiran dospjeli porezni dug po osnovi poreza na potrošnju, koji je podmiren dana 3. siječnja 2018.

Porezna uprava u svom dopisu navodi da navedenom trgovačkom društvu u razdoblju od 22. siječnja 2016. godine do dana izrade istog dopisa Porezna uprava nije odobrila obročnu otplatu poreznog duga te da je isto društvo obročno podmirivalo obveze društva DIVER LOŠINJ d.o.o., koje mu je pripojeno temeljem Ugovora o pripajanju od 4. kolovoza 2017., a prije pripajanja bio je sklopljen upravni ugovor za obročno plaćanje poreznog duga. Navodi se i da Porezna uprava društvu JADRANKA TURIZAM d.o.o. nije u razdoblju 22. siječnja 2016. godine do dana izrade istog dopisa odobravala oprost niti odgodu plaćanja dospjelog nepodmirenog poreznog duga, ali da je zbog izvanrednih okolnosti uzrokovanih virusom COVID-19, Vlada Republike Hrvatske donijela niz mjera za očuvanje gospodarskih aktivnosti, kao što je primjerice olakšanje plaćanja poreznih obveza u posebnim okolnostima za sve porezne obveznike koji su zbog posebnih okolnosti dospjeli u poteškoće putem izmjena Općeg poreznog zakona. U dopisu se iznosi da je društvo JADRANKA TURIZAM d.o.o., kao i svi ostali porezni obveznici, podnijelo zahtjev za odgodu plaćanja uslijed nastupa posebnih okolnosti od 3. travnja 2020., koji je prihvaćen budući da je društvo učinilo vjerojatnim kako će u narednom razdoblju ostvariti pad prihoda od najmanje 20% radi nastupa posebnih okolnosti, čime je odgođeno plaćanje poreznih obveza na rok od tri mjeseca te je jedan dio poreznih obveza bio otpisan, a društvo je bilo i korisnikom mjera za očuvanje radnih mjesta iz nadležnosti Hrvatskog zavoda za zapošljavanje, konkretno mjere oslobođenja od obveze doprinosa za sufinancirane neto plaće koje utvrđuje navedeni Zavod.

Očitovanju je priložen zahtjev za odgodu plaćanja uslijed nastupa posebnih okolnosti trgovačkog društva Jadranka turizam d.o.o. od 3. travnja 2020.

Na zahtjev Povjerenstva, Ministarstvo financija očitovalo se dopisom, KLASA: 008-01/22-01/5, URBROJ: 513-03-01-22-10 od 11. kolovoza 2022., u kojem se navodi da Ministarstvo u razdoblju od 22. siječnja 2016. do dana izrade istog dopisa nije stupalo u poslovni odnos s trgovačkim društvom JADRANKA TURIZAM d.o.o.

Na zahtjev Povjerenstva, HBOR se očitovao dopisom KLASA: OIU-IO/18-09, URBROJ: DO-22-45 od 25. srpnja 2022. u kojem se navodi da je od 2. siječnja 2016. do danas Uprava HBOR-a odlučivala o odobrenju kredita po Ugovoru o kreditu DT-7/17 zaključenim s Jadranka kampovi d.o.o. (pravni prednik društva Jadranka turizam d.o.o.) na sjednici održanoj dana 7. srpnja 2017., izmjeni osiguranja po Ugovoru o kreditu DT-13/15 zaključenim s Jadranka kampovi d.o.o. na sjednici održanoj 30. ožujka 2018., odobrenju kredita po Ugovoru o kreditu HPOT-18-1100131 zaključenim s Privredna banka Zagreb d.d. (za krajnjeg korisnika Jadranka kampovi d.o.o.), na sjednici održanoj dana 8. lipnja 2018., izmjeni osiguranja po Ugovoru o kreditu DT-26/13 zaključenim s Jadranka hoteli d.o.o. na sjednici održanoj 8. ožujka 2019. uz suglasnost Nadzornog odbora od 14. ožujka 2019., izmjeni osiguranja po Ugovoru o kreditu DT-13/15 zaključenim s Jadranka kampovi d.o.o. na sjednici održanoj 8. ožujka 2019. uz suglasnost Nadzornog odbora od 14. ožujka 2019., odobrenju moratorija po Ugovorima o kreditu: T-22/10, T-45/13 i HPOT-18-1100131 zaključenima s Privredna banka Zagreb d.d. (za krajnjeg korisnika Jadranka kampovi d.o.o.) na sjednici održanoj 29. svibnja 2020., odobrenju moratorija po Ugovoru o kreditu: T-18/12 zaključenom s Erste & Steiermaerkische Bank d.d. (za krajnjeg korisnika Jadranka hoteli d.o.o.) na sjednici održanoj 3. srpnja 2020., odobrenju kredita po tripartitnom Ugovoru o kreditu MPR-OBS-1/2021, zaključenim s Erste&Steiermarkische Bank d.d. i Jadranka turizam d.o.o. na sjednici održanoj 27. siječnja 2020., te prihvaćanju izmjene osiguranja radi postupka izvlaštenja u korist RH, po Ugovorima o kreditu DT-21/14, DT-22/14, DT-23/14, DT-13/15, DT-7/17 i HPOT-19-11000674 zaključenim s Jadranka hoteli d.o.o. i Jadranka kampovi d.o.o. kao pravnim prednicima Jadranka turizam d.o.o., na sjednici održanoj dana 21. svibnja 2021.

U dopisu se naglašava da su o svim odobrenjima odlučivali: Kreditni odbor HBOR-a i Uprava HBOR- a, sve sukladno Statutu HBOR-a te Poslovniku o radu Kreditnog odbora HBOR-a i Poslovniku o radu Uprave HBOR-a, dok je za dva odobrenja ishođena suglasnost/odluka Nadzornog odbor HBOR-a, sve sukladno Statutu HBOR-a te Poslovniku o radu Nadzornog odbora HBOR-a, jer je za odluke o odobrenju kredita i drugih financijskih poslova vrijednosti veće od 37.000.000,00 kn potrebna suglasnost Nadzornog odbora HBOR-a, jednako i u odnosu na sve naknadne izmjene plasmana na koje je inicijalno suglasnost dao Nadzorni odbor.

Očitovanju HBOR-a prileži dokumentacija koja se odnosi na navedene odluke Uprave HBOR-a.

U nastavku se iznosi sadržaj dijela dokumentacije koji se odnosi na postupanje Nadzornog odbora HBOR-a.

Uprava HBOR-a donijela je 8. ožujka 2019. pod brojem: 1100-9-22/2019 Odluku o izmjeni osiguranja po Ugovoru o kreditu DT-26/13 od 1. travnja 2014., kojom se odobrava brisanje založnog prava nastalog temeljem Ugovora sklopljenog između HBOR-a i korisnika kredita Jadranka hoteli d.o.o. te sudužnika Jadranka d.d., Jadranka kampovi d.o.o. i Jadranka trgovina d.o.o., do kojeg će brisanja na nekretninama u vlasništvu trgovačkih društava Jadranka hoteli d.o.o. i Jadranka d.d. doći nakon sklapanja Dodatka tom Ugovoru, plaćanja naknade za izmjenu uvjeta osiguranja od strane korisnika kredita, dostave police osiguranja vinkulirane u korist HBOR-a za nekretnine nad kojima zadržava založno pravo te dostave dokaza da je podnesen prijedlog za upis zabilježbe postojanja uporabne dozvole za Hotel Bellevue.

Nadzorni odbor HBOR-a je temeljem Statuta HBOR-a na 3. sjednici održanoj 14. ožujka 2019. Odlukom Broj: 1000-3-3/2019 dao suglasnost na istu Odluku Uprave od 8. ožujka 2019., koju je potpisao Zdravko Marić, predsjednik Nadzornog odbora HBOR-a, dok iz zapisnika sa ove sjednice Nadzornog odbora proizlazi da je obveznik sudjelovao na raspravi te da je pohvalio ulaganja korisnika kredita na otoku Lošinju naglasivši da takve klijente treba zadržati u strukturi HBOR-a.

Uprava HBOR-a donijela je 8. ožujka 2019. pod brojem: 1100-9-21/2019 Odluku o izmjeni osiguranja po Ugovoru o kreditu DT-13/15 od 6. svibnja 2015., kojom se odobrava brisanje založnog prava temeljem Ugovora sklopljenog između HBOR-a i korisnika kredita Jadranka kampovi d.o.o. te sudužnika Jadranka d.d., Jadranka hoteli d.o.o., Jadranka trgovina d.o.o. i Kamp Slatina d.o.o., do kojeg će brisanja na nekretninama u vlasništvu trgovačkog društva Jadranka hoteli d.o.o. doći nakon sklapanja Dodatka tom Ugovoru, plaćanja naknade za izmjenu uvjeta osiguranja od strane korisnika kredita, uknjižbe založnog prava na drugim nekretninama u korist HBOR-a, dostave police osiguranja vinkulirane u korist HBOR-a za te nekretnine te pod uvjetom brisanja založnog prava po Ugovoru o kreditu DT-26/13.

Nadzorni odbor HBOR-a je temeljem Statuta HBOR-a na 3. sjednici dana 14. ožujka 2019. Odlukom Broj: 1000-3-3/2019 dao suglasnost na Odluku Uprave od 8. ožujka 2019., koju je potpisao Zdravko Marić, predsjednik Nadzornog odbora HBOR-a, dok iz zapisnika sa ove sjednice Nadzornog odbora proizlazi da je obveznik sudjelovao na raspravi te da je pohvalio ulaganja korisnika kredita na otoku Lošinju naglasivši da takve klijente treba zadržati u strukturi.

Sve navedene nekretnine na kojima se briše založno pravo osnovano u korist HBOR-a nalaze se na otoku Malome Lošinju, jer su upisane u katastarskima općinama k.o. Veli Lošinj, k.o. Mali Lošinj ili k.o. Martinščica kod Općinskog suda u Rijeci, Zemljišnoknjižni odjel Mali Lošinj.

Uvidom u sudski registar Trgovačkog suda u Rijeci, utvrđeno je da je jedini osnivač trgovačkog društva Jadranka turizam d.o.o. (do 2019. posluje pod tvrtkom Jadranka hoteli d.o.o.) trgovačko društvo Jadranka d.d.

Nakon što mu je dostavljen Zaključak, broj: 711-I-1768-Pp-192/22-16-17 od 30. kolovoza 2022., obveznik se u roku utvrđenom navedenim Zaključkom očitovao dopisom koji je u Povjerenstvu zaprimljen 5. listopada 2022.

U navedenom očitovanju obveznik navodi da je na Malom Lošinju boravio i prije nego je bio imenovan na dužnost ministra financija, gdje je kontinuirano tri godine provodio cijeli ljetni godišnji odmor sa suprugom i dvoje malodobne djece u hotelu „Vespera“ iz grupacije trgovačkog društva Jadranka d.d. te da je uvijek na uobičajeni način rezervirao smještaj i podmirivao prateće troškove. Navodi kako mu obveze vezane za obnašanje javne dužnosti nisu dopustile mogućnost korištenja produženog vikenda tijekom državnih praznika, zbog čega je odlučio razdoblje od 21. do 25. lipnja 2019. provesti s obitelji na moru te da se tom prilikom također odlučio na Mali Lošinj.

Nadalje navodi da je smještaj u hotelu „Bellevue” rezervirao osobno nekoliko dana prije dolaska u hotel, i to za sebe, suprugu i dvoje malodobne djece, iz čega proizlazi da je bilo nedvosmisleno da se rezervacija odnosi na četiri osobe te da nije bilo potrebe za dodatnim kontaktom prije dolaska u hotel, jer se u odnosu na rezervaciju nije promijenio broj osoba. Ističe da je prilikom dolaska u hotel obavješten o unaprjeđenju smještajne jedinice te iznosi kako se ne radi o rijetkoj praksi u hotelijerstvu u Republici Hrvatskoj i u inozemstvu. Obveznik navodi da njemu osobno ili bilo kojem članu njegove obitelji djelatnici hotela prilikom davanja obavijesti o unaprjeđenju smještajne jedinice nisu dali do znanja da bi se radilo o nekoj posebnoj pogodnosti ili okolnosti, uslijed čega nije imao razloga pomisliti da bi trebalo propitivati takvu odluku, jer to nije smatrao darom, a posebice ne darom koji bi ga doveo ili bi ga mogao dovesti u odnos zavisnosti ili bi kod njega mogao stvoriti obvezu prema darovatelju. Navodi da ovu tvrdnju potvrđuje podatak o 84 unaprjeđenja soba u navedenom hotelu u lipnju 2019.

Također u očitovanju iznosi da je prema važećem zakonodavnom okviru ministar financija po funkciji predsjednik Nadzornog odbora HBOR-a, kao i da u razdoblju u kojem je obavljao ovu funkciju Nadzorni odbor nije donosio odluke vezane za odobravanje novih kredita HBOR-a trgovačkom društvu Jadranka d.d., niti drugim društvima iz grupacije Jadranka. Napominje da je Nadzorni odbor HBOR-a samo jednom na sjednici održanoj 14. ožujka 2019. raspravljao o davanju suglasnosti na odluke Uprave HBOR-a o sklapanju dodataka na dva ugovora na već ranije odobrene kredite, koji su se odnosili na izmjene instrumenata osiguranja društvima Jadranka kampovi d.o.o. i Jadranka hoteli d.o.o., kojom prilikom je predsjednica Uprave HBOR-a upoznala članove Nadzornog odbora o zamolbi navedenih društava za izmjenu instrumenata osiguranja kredita na način da se sa pojedinih nekretnina briše založno pravo HBOR-a, kako bi se optimiziralo opterećenje nekretnina založnim pravima te oslobodio kreditni potencijal s ciljem novih ulaganja.

Obveznik navodi da se takvim prijedlogom osiguravala adekvatna pokrivenost odobrenih kredita vrijednošću nekretnina s upisanim založnim pravima u korist HBOR-a te da je sukladno internim aktima HBOR-a Nadzorni odbor jednoglasno dao suglasnost Upravi HBOR-a za zaključenje dodataka ugovora o kreditima. Iznosi da su tijekom objedinjene rasprave o dvije točke Dnevnog reda članovi Nadzornog odbora HBOR-a sudjelovali u raspravi, posebice predstavnik Ministarstva turizma, te da su osim potpore predloženim odlukama Uprave HBOR-a o izmjenama ugovora pohvalili namjeru navedenih društava o planiranim ulaganjima u nove projekte. Ističe da je u svojoj završnoj raspravi pohvalio dotadašnja i buduća ulaganja na Malom Lošinju uz želju da takvi klijenti ostanu u HBOR-u, jer se isti zbog uvjeta na tržištu u to vrijeme suočavao sa značajnim odljevom i otimanjem dobrih klijenata od strane poslovnih banaka uz istodobno upućivanje manje kvalitetnih klijenata.

Zaključno navodi da, uvažavajući sve iznijeto, smatra kako opisanim postupanjem nije povrijedio članak 11. stavak 3. ZSSI/11-a te da u tom smislu očekuje da će Povjerenstvo objektivno i nepristrano ocijeniti sve činjenice i okolnosti te donijeti odluku da u ovom konkretnom slučaju nije došlo do povrede odredbi ZSSI/11-a.

Uvidom u Registar obveznika koji vodi i ustrojava Povjerenstvo, utvrđeno je da je Zdravko Marić od 22. siječnja 2016. do 15. srpnja 2022. obnašao dužnost ministra financija, te da je od 19. srpnja 2019. do 15. srpnja 2022. obnašao dužnost potpredsjednika Vlade Republike Hrvatske.

Člankom 3. stavkom 1. točkom 4. ZSSI/11-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je Zdravko Marić povodom obnašanja dužnosti potpredsjednika Vlade Republike Hrvatske i ministra financija dužan pridržavati se odredbi navedenog Zakona.

Istovjetno je propisano i člankom 3. stavkom 1. točkom 4. ZSSI/21-a.

Člankom 11. stavkom 1. ZSSI/11-a propisano je da se darom, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju. Prema odredbi stavka 2. toga članka Zakona ne smatraju se darovima, u smislu istog Zakona, uobičajeni darovi između članova obitelji, rodbine i prijatelja te državna i međunarodna priznanja, odličja i nagrade, dok prema stavku 3. istog članka obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Istovjetno je propisano odredbom članka 15. ZSSI/21-a.

Povjerenstvo utvrđuje da je obveznik čelnik Ministarstva financija, te da su mu u tom svojstvu osim službi užeg dijela navedenog Ministarstva ustrojstveno podređeni Carinska uprava i Porezna uprava, kao upravne jedinice u njegovu sastavu, kao i da je po položaju povodom obnašanja dužnosti ministra financija predsjednik Nadzornog odbora HBOR-a, sukladno članku 17. stavku 6. Zakona o Hrvatskoj banci za obnovu i razvitak („Narodne novine“, broj 138/06. i 25/13.).

Stoga su u pogledu primitka dara te s time povezanog nastanka zavisnosti ili obveze prema darovatelju razmatrane radnje koje su eventualno navedena državna tijela poduzimala prema trgovačkom društvu Jadranka turizam d.o.o. u razdoblju u kojem je obveznik Zdravko Marić obnašao javnu dužnost ministra financija od 22. siječnja 2016. do 15. srpnja 2022.

U pogledu dužnosti ministra financija vezano za uži dio Ministarstva kojim obveznik neposredno rukovodi, iz očitovanja i dokumentacije proizlazi kako nije bilo poslovnih odnosa sa društvom Jadranka turizam d.o.o.

Nadalje, Porezna uprava poduzimala je u odnosu na isto društvo radnje u okviru svoje nadležnosti koje se odnose na naplatu poreznog duga te odobravanje odgode plaćanja i otpisa poreznog duga zbog okolnosti nastalih uslijed pandemije COVID 19, dok je Carinska uprava vodila postupke utvrđivanja i naplate carinskih prekršaja počinjenje od navedenog društva i njegove odgovorne osobe, u kojim radnjama obveznik u odnosu na društvo Jadranka turizam d.o.o., pravnog sljednika društva Jadranka hoteli d.o.o., vlasnika hotela Bellevue, nije na bilo koji način sudjelovao.

Iz sadržaja zaprimljene dokumentacije utvrđeno je da je obveznik Zdravko Marić, kao predsjednik Nadzornog odbora HBOR-a aktivno sudjelovao u donošenju dviju Odluka na sjednicama Nadzornog odbora HBOR-a od 14. ožujka 2019.

Obveznik je u obavljaju funkcije člana Nadzornog odbora HBOR-a, koja proizlazi iz obnašanja dužnosti ministra financija, dana 14. ožujka 2019. bio prisutan na sjednicama na kojima su dane suglasnosti na dvije odluke Uprave HBOR-a, kojima su izmijenjena sredstva osiguranja na nekretninama u vlasništvu trgovačkog društva Jadranka turizam d.o.o.

Na sjednicama održanima navedenog dana, sukladno općim aktima HBOR-a, izdata je Odlukom Broj: 1000-3-3/2019 suglasnost na Odluku Uprave HBOR-a 1100-9-22/2019 od 8. ožujka 2019. godine, kojima je odobrena izmjena sredstava osiguranja po ranije sklopljenom Ugovoru o kreditiranju broj: DT-26/13 s trgovačkim društvima Jadranka hoteli d.o.o. i Jadranka kampovi d.o.o. na način da se briše založno pravo na dijelu nekretnina u vlasništvu društava Jadranka hoteli d.o.o. i Jadranka d.o.o. osnovanom u korist HBOR-a uz dostavu police vinkulirane u korist HBOR-a za dio nekretnina u njihovu suvlasništvu na kojima ostaje upisano založno pravo prema tom Ugovoru, dok je je Odlukom 1000-3-2/2019 izdata suglasnost na Odluku Uprave HBOR-a 1100-9-21/2019 od 8. ožujka 2019. godine po ranije sklopljenom Ugovoru o kreditiranju DT-15/13 s trgovačkim društvima Jadranka kampovi d.o.o., u kojem su društva Jadranka hoteli d.o.o. i Jadranka d.o.o. sudužnici, na način da se briše založno pravo na dijelu nekretnina u vlasništvu društva Jadranka hoteli d.o.o. osnovanom u korist HBOR-a uz osnivanje založnog prava na drugim nekretninama u vlasništvu društva Jadranka hoteli d.o.o. i Jadranka d.o.o. te dostavu police vinkulirane u korist HBOR-a za dio nekretnina u njihovu suvlasništvu na kojima se osniva založno pravo.

Obveznik Zdravko Marić je aktivno sudjelovao u raspravi prilikom donošenja ovih Odluka o suglasnosti te je iste kao predsjednik Nadzornog odbora HBOR-a i potpisao, jer se u Zapisniku sa sjednice Nadzornog odbora HBOR-a navodi da je obveznik pohvalio dotadašnja ulaganja društva Jadranka hoteli d.o.o. na otoku Malom Lošinju te naglasio potrebu njihova zadržavanja kao kvalitetnog klijenta.

Također, iz obveznikova očitovanja proizlazi da je na sjednici prisutna predsjednica Uprave HBOR-a upoznala članove Nadzornog odbora o zamolbi navedenih društava za izmjenu instrumenata osiguranja kredita brisanjem založnog pravo osnovanog u korist HBOR-a, navodeći da se time oslobađa kreditni potencijal s ciljem novih ulaganja, odnosno da ove odluke o promjenama sredstava osiguranja za korisnika kredita i hipotekarnog dužnika imaju očekivani pozitivan učinak na njegovo poslovanje.

Ove poslovne odluke HBOR-a ne bi mogle biti donesene bez suglasnosti Nadzornog odbora HBOR-a, pri čemu iz svega navedenog proizlazi da je obveznik Zdravko Marić upoznat s poslovanjem trgovačkog društva Jadranka hoteli d.o.o. te ulaganjima koja su ostvarena upravo na Malom Lošinju.

Također, iz očitovanja i dokumentacije proizlazi da postoji više drugih poslovnih odnosa između HBOR-a i društva Jadranka turizam d.o.o., za koje nije utvrđeno da bi obveznik sudjelovao prilikom njihova nastanka. U ovakvoj situaciji postojanja više kreditnih poslovnog odnosa HBOR-a s društvom Jadranka turizam d.o.o., uz eventualno odlučivanje o promjeni sredstava osiguranja po već zaključenim poslovnim odnosima, u čemu prema općim aktima HBOR-a kroz institut odobravanja sudjeluje i Nadzorni odbor HBOR-a, proizlazi mogućnost da će doći i do nastanka novih poslovnih odnosa među njima.

Nadalje, utvrđeno je da je obveznik tri mjeseca kasnije, odnosno u razdoblju od 21. lipnja 2019. do 25. lipnja 2019. zajedno sa suprugom i dvoje malodobne djece boravio u hotelu Bellevue u smještajnoj jedinici Bellevue Suite, vlasništvo trgovačkog društva Jadranka turizam d.o.o., iako je u istome Hotelu prvotno bio rezervirao Deluxe sobu.

Iz obveznikova očitovanja proizlazi da je Deluxe sobu izvorno bio rezervirao za četiri osobe (suprugu i dvoje djece) te da na strani obveznika nije bilo potrebe za bilo kakvim dodatnim kontaktom sa hotelom Bellevue u smislu promijenjenih uvjeta smještaja u odnosu na prvotnu rezervaciju.

Nadalje, prema navodima očitovanja trgovačkog društva Jadranka turizam d.o.o. Uprava hotela bez prethodnog traženja obveznika samoinicijativno je donijela odluku o besplatnom unaprjeđenju sobe iz razloga što je rezervirana soba ocijenjena nedostatnom za smještaj četveročlane obitelji, što je obveznik prihvatio, iako iz navoda obveznikova očitovanja proizlazi kako se broj osoba koje će u planiranom razdoblju boraviti u hotelu u odnosu na prvotnu rezervaciju više nije mijenjao.

Također, iz navoda očitovanja društva Jadranka turizam d.o.o. proizlazi da su u razdoblju u kojem je obveznik boravio u smještajnoj jedinici Bellevue Suite bile unapređenje sobe za još 84 gostiju, što je domaća i međunarodna praksa u hotelijerstvu.

Iz Cjenika hotela Bellevue proizlazi da je u razdoblju u kojem je obveznik boravio redovna cijena noćenja sa doručkom za Bellevue Suite iznosila prosječno oko 1.200,00 EUR-a, dok je za Delux Sea Side iznosila 470,00 EUR-a, dok je obveznik za 4 noćenja s doručkom platio iznos od 8.612,48 kn, što je utvrđeno uvidom u priloženi račun.

Iz dokumentacije proizlazi da je u navedenom razdoblju bilo samo jedno unapređenje u smještajnu jedinicu Bellevue Suite i to za dvije smještajne jedinice, dok je u konkretnome slučaju vezano za boravak obveznika došlo do unapređenja od četiri smještajne jedinice.

Obveznik može primiti dar simbolične vrijednosti i to najviše u vrijednosti do 500,00 kuna od istog darovatelja, jer ga usluga veće vrijednosti dovodi ili ga može dovesti u odnos zavisnosti ili kod njega stvoriti obvezu prema darovatelju.

U ovoj se situaciji ne radi o pogodnosti dostupnoj svima koja bi bila odobravana kada bi bile ispunjene unaprijed poznate pretpostavke, već o odluci o unapređenju za pojedinog gosta koju diskrecijski donosi Uprava hotela. U ovakvim situacijama ne bi bilo sporno da se radilo o popustu koji bi bio namijenjen za sve goste hotela.

Obveznik je u svakoj situaciji pozvan ponajprije zaštititi javni interes, stoga se pred njega postavljaju i očekuju veći standardi ponašanja od uobičajenih koji bi se primjenjivali kada ne bi obnašao javnu dužnost u situacijama kada mu je kao korisniku na tržištu pod povoljnijim uvjetima ponuđena neka usluga.

Naime, u odnosu na obveznika korištenje takve pogodnosti može biti razmatrano u kontekstu obnašanja javne dužnosti te ovlasti koje mu pripadaju povodom njezina obnašanja prema osobama koje mu nude povoljniju uslugu, čime može biti doveden u odnos zavisnosti ili to kod njega može stvoriti obvezu.

U konkretnome slučaju carinska i porezna služba Ministarstva financija kontinuirano u okviru svojeg djelokruga poduzimaju radnje prema društvu Jadranka turizam d.o.o., dok između HBOR-a i istog društva postoji više poslovnih odnosa, a obveznik Zdravko Marić je pritom u ožujku 2019. kao predsjednik Nadzornog odbora HBOR-a poduzimao konkretne prema navedenom društvu, kojom je prilikom iskazivao da je upoznat s poslovanjem istog društva te ulaganjima koja su ostvarena upravo na Malom Lošinju.

Obveznik je potom zajedno sa svojom obitelji od 21. do 25. lipnja 2019., temeljem diskrecijske odluke Uprave društva Jadranka turizam d.o.o., vlasnika hotela Bellevue, boravio u smještajnoj jedinici Bellevue Suite, u kojoj je u tom razdoblju redovna cijena noćenja s doručkom iznosila 1.200,00 EUR-a, s obrazloženjem da prvotno rezervirana smještajna jedinica Deluxe nije dostatna za četveročlanu obitelj, u kojima je redovna cijena jednog noćenja za isto razdoblje iznosila 470,00 EUR-a, odnosno skoro tri puta manje u odnosu na Bellevue Suite, te je obveznik za boravak u konačnici podmirio iznos od 8.612,48 kn.

Temeljem svega navedenog, primanjem dara u vidu neplaćanja razlike za četiri noćenja sa doručkom u hotelu Bellevue u Malom Lošinj između prosječne cijene korištenja smještajne jedinice Bellevue Suite u odnosu na cijenu izvorno rezervirane smještajne jedinice Deluxe Sea Side od 730,00 EUR-a po noćenju, obveznik Zdravko Marić mogao je doći u odnos zavisnosti prema trgovačkom društvu Jadranka hoteli d.o.o., čime je počinio povredu odredbe članka 11. stavka 3. ZSSI/11-a.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 3. i 4. ZSSI/11-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da se primanje nedozvoljenog dara iz članka 11. stavka 3. ZSSI-a smatra jednom od težih povredi ZSSI/11-a, obzirom da primanje takvog dara pretpostavlja i ostvarivanje određene materijalne koristi te da je obveznik u trenutku njegova primanja obnašao visoku javnu dužnosti ministra financija dulje od tri godine.

Člankom 44. stavkom 1. ZSSI/11-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Iznos sankcije u ovoj odluci iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj, 57/22. i 88/22.).

Prilikom odmjeravanja visine sankcije unutar propisanog raspona Povjerenstvo je ocijenilo sve okolnosti o kojima ovisi odgovornost obveznika za počinjenu povredu ZSSI/11-a, kao i težinu nastalih posljedica povrede. Kao okolnost koja je uvećala odgovornost obveznika te utjecala na visinu izrečene sankcije, Povjerenstvo je cijenilo vrijednost primljenog dara unapređene smještajne jedinice koja iznosi skoro 800,00 EUR-a po jednom noćenju.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn (796,34 EUR-a), koja će trajati 6 mjeseci te će se izvršiti u 6 uzastopnih mjesečnih obroka, svaki u pojedinačnom iznosu od 1.000,00 kn (132,72 EUR-a) te je odlučeno kao u točki II. izreke. Slijedom navedenog Povjerenstvo je donijelo odluku kako je navedeno u izreci ovog akta.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Zdravko Marić, osobnom dostavom
2. Podnositelj prijave, e-mailom
3. Objava na mrežnim stranicama Povjerenstva po urednoj dostavi obvezniku
4. Pismohrana